S-487/2014

Mál þetta, sem dómtekið var 28. október sl., er höfðað af lögreglustjóranum á höfuðborgarsvæðinu með ákæru dagsettri 13. maí 2014, á hendur A, „fyrir fíkniefnalagabrot, með því að hafa laugardaginn 15. júní 2013, að Klapparstíg 13 í Reykjavík, haft í vörslum sínum 67 kannabisplöntur, og hafa um nokkurt skeið fram til þess dags ræktað greindar plöntur.

Er þetta talið varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Er þess krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 67 kannabisplöntum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á 16 gróðurhúsalömpum, 3 síum, 10 straumbreytum og einni viftu, með vísan til 7. mgr. 5. gr. sömu laga, en þessir munir voru notaðir til framleiðslu kannabisplantnanna.“

Ákærði neitar sök. Af hálfu verjanda er krafist sýknu og að sakarkostnaður, þ.m.t. málsvarnarlaun, verði greiddur úr ríkissjóði.

Samkvæmt skýrslu lögreglu frá laugardeginum 15. júní 2013 fékk lögregla þann dag kl. 18.49 tilkynningu um að svartan reyk legði frá íbúð á efstu hæð að Klapparstíg 13 í Reykjavík. Fram kemur að reykurinn hafi komið frá íbúð á þriðju hæð til vinstri, en eignin að Klapparstíg 13 sé fjöleignarhús. Íbúðin hafi verið í eigu nafngreinds einstaklings. Opið hafi verið inn í íbúðina. Eldur hafi verið bundinn við eitt herbergi íbúðarinnar. Slökkvilið hafi komið á staðinn og strax ráðið niðurlögum eldsins. Rætt hafi verið við íbúa á þriðju hæð til hægri. Hafi hann tjáð lögreglu að hann hafi fundið reykjarlykt koma frá íbúðinni. Eftir aðgæslu hafi hann séð eld koma frá glugga. Hafi hann bankað á hurð íbúðarinnar. Enginn hafi komið til dyra og íbúinn því brotið glugga í hurð til að komast inn. Enginn hafi verið í íbúðinni. Íbúinn hafi greint lögreglu frá því hver væri eigandi íbúðarinnar. Rætt hafi verið símleiðis við eiganda íbúðarinnar. Hafi eigandinn sagt að hann byggi ekki í íbúðinni, en A, ákærði í máli þessu, hefði leigt af honum íbúðina. Við eftirgrennslan lögreglu hafi komið í ljós að kannabisræktun hafi verið í gangi í íbúðinni. Hafi ræktunin verið í því herbergi íbúðarinnar er eldur hafi kviknað í. Einnig hafi kannabisræktun verið í gangi uppi á háalofti. Tæknideild lögreglu hafi komið á staðinn og framkvæmt rannsókn á vettvangi. Fram kemur að rannsóknarlögreglumaður hafi þennan sama dag, án árangurs, reynt í nokkur skipti að hringja í ákærða vegna málsins. Aftur hafi verið hringt í eiganda íbúðarinnar og hann staðfest aftur við rannsóknarlögreglumann að ákærði væri leigjandi íbúðarinnar. Mánudaginn 17. júní 2013 hafi ákærði sent lögreglu SMS-skilaboð um að hann væri í slæmu símasambandi og að hann myndi hafa samband við lögreglu er hann kæmi í bæinn næsta dag. Ákærði hafi ekki hringt í lögreglu.

Á meðal rannsóknargagna málsins er skýrsla tæknideildar lögreglu um rannsókn á Klapparstíg 13, 3ju hæð til vinstri. Fram kemur að eldsupptök séu ókunn, en telja megi að kviknað hafi í út frá rafmagnstækjum í herbergi. Í skýrslu tæknideildar eru ljósmyndir úr íbúðinni sem sýna m.a. kannabisræktun. Fram kemur að tæknideild hafi lagt hald á kannabisplöntur og tæki sem notuð hafi verið við ræktun plantnanna. Fram kemur að alls hafi 67 plöntur verið haldlagðar á vettvangi. Hafi minnsta hæð plantna verið 25 cm en mesta hæð 78 cm. Efnissýni hafi verið send í rannsókn hjá rannsóknarstofu í lyfja- og eiturefnafræði. Samkvæmt matsgerð rannsóknarstofu í lyfja- og eiturefnafræði frá 8. ágúst 2013 fékk rannsóknarstofan alls 9 sýni til rannsóknar. Hafi sýnin leitt í ljós ræktun á kannabis.

Á meðal rannsóknargagna er afrit af húsaleigusamningi um íbúðarhúsnæði. Samkvæmt samningi, sem dagsettur er 1. apríl 2013, leigir eigandi íbúðarinnar að Klapparstíg ákærða íbúðina. Er um að ræða tímabundinn leigusamning í eitt ár frá 1. apríl 2013 til 1. apríl 2014. Fram kemur að hússjóður og hiti séu greiddir af leigusala, leigufjárhæð sé 191.000 krónur á mánuði, en þar af séu 180.000 krónur bein greiðsla fyrir leiguafnot. Tekið er fram að ef upphæð vegna rafmagns og hita hækki verði sú upphæð greidd aukalega, þ.e. umfram 11.000 krónur. Um greiðslustað húsaleigu er vísað til þess að hún greiðist á heimili leigusala. Ritað er undir leigusamninginn af hálfu leigusala og ákærða. Undirritun þeirra votta tveir vottar.

Við aðalmeðferð málsins gaf ákærði skýrslu fyrir dómi. Einnig komu fyrir dóminn eigandi íbúðarinnar að Klapparstíg 13, þáverandi sambýliskona ákærða og þáverandi tengdasonur hans. Eins gaf skýrslu í gegnum síma íbúi að Klapparstíg. Gerð verður grein fyrir framburðum fyrir dómi að því marki er máli skiptir fyrir niðurstöðu í málinu.

Ákærði hefur greint svo frá að hann hafi gert leigusamning um íbúðina að Klapparstíg við eiganda íbúðarinnar. Samningurinn hafi verið gerður í mars 2013. Samningurinn hafi verið gerður heima hjá kærustu eiganda íbúðarinnar. Búið hafi verið að setja inn nöfn í samninginn og götuheiti. Þá hafi verið búið að bæta inn ákvæðum um greiðslu fyrir hússjóð, rafmagn og hita. Eins hafi leigufjárhæðin verið komin inn í samninginn. Er ákærði hafi ritað undir samninginn hafi ekki verið búið að færa inn tímabil leigunnar og upphafsdag, þó svo búið hafi verið að ræða um dagsetningu í leigusamningi sem upphafsdag. Er ákærði og eigandi íbúðarinnar hafi ritað leigusamninginn hafi þeir verið tveir á staðnum. Vottar að undirritun hafi ekki verið á staðnum til að votta samninginn. Í framhaldi af gerð samningsins hafi hlutir breyst hjá ákærða og hann hætt við að leigja íbúðina. Ákærði og leigusalinn hafi verið búnir að vera nánir vinir lengi en slest hafi upp á vinskapinn. Sú uppákoma hafi orðið til þess að ákærði hafi hætt við að leigja íbúðina. Leigusamningi hafi ekki verið þinglýst. Ákærði hafi aldrei fengið lykla að íbúðinni afhenta. Þá hafi hann aldrei greitt neina leigu fyrir íbúðina. Í mars 2013 hafi ákærði unnið á fasteignasölu. Fjárhagsstaða ákærða hafi verið góð. Ákærði kvaðst hafa búið á heimili fyrrverandi kærustu sinnar á tímabilinu 1. apríl 2013 til 15. júní sama ár. Ákærði og fyrrverandi kærasta hafi hætt endanlega saman í maí 2014.

Eigandi íbúðarinnar að Klapparstíg 13 kvaðst hafa gert tímabundinn leigusamning við ákærða um íbúð sína að Klapparstíg 13 í Reykjavík. Hafi eigandinn skilið íbúðina eftir fullbúna húsgögnum fyrir ákærða til að taka yfir. Hafi eigandinn afhent ákærða lykla að íbúðinni. Ákærði hafi greitt leigu fyrir fyrsta mánuð leigutímans. Eftir það hafi orðið vanhöld á greiðslu leigunnar. Hafi hann þá greitt helming leigunnar en lofað hinum helmingi síðar. Eigandinn hafi ekkert frétt af íbúðinni eða komið þangað. Síðan hafi kviknað í íbúðinni og eigandinn þá frétt hvers kyns væri. Vissi eigandi ekki hvort ákærði hafi búið í íbúðinni þar sem eigandinn hafi ekkert komið á svæðið eftir að ákærða hafi verið leigð íbúðin. Kvaðst leigusalinn hafa staðið í þeirri trú að ákærði myndi leigja íbúðina út til ferðamanna. Ákærði hafi bent eigandanum á að ræða við þáverandi tengdason ákærða um leigugreiðslur. Samskipti á milli eigandans og ákærða hafi farið fram í gegnum fésbókina, auk þess sem þeir hafi rætt saman í gegnum síma. Samningurinn um húsaleiguna hafi verið undirritaður í mars 2013. Allt er fram kæmi í samningi hafi verið fyllt út við samningsgerð. Samningurinn hafi verið gerður á heimili kærustu eiganda. Vottar hafi ekki verið viðstaddir er gengið hafi verið frá samningi, og þeir undirritað hann síðar. Samningi hafi ekki verið þinglýst. Allar greiðslur samkvæmt samningi hafi verið í reiðufé. Húsfundur hafi verið haldinn að Klapparstíg eftir brunann. Hafi eigandi sótt fundinn. Á fundinum hafi komið fram að einhver íbúi að Klapparstíg hafi séð ákærða á göngum hússins fyrir brunann.

Vitni sem kom fyrir dóminn kvað ákærða hafa verið í sambúð með móður sinni á tímabilinu apríl til 15. júní 2013. Á þeim tíma hafi ákærði verið við störf á fasteignasölu. Ekki hafi ákærði verið neitt sérstaklega illa staddur fjárhagslega á þessum tíma. Ekki hafi eigandi íbúðar að Klapparstíg 13 verið í sambandi við sig vegna vangoldinnar leigu af hálfu ákærða á Klapparstíg. Ákærði hafi á þessum tíma búið heima hjá þáverandi sambýliskonu sinni. Ekki hafi vitninu verið kunnugt um að ákærði hafi á tímabilinu apríl til 15. júní 2013 leigt íbúð á Klapparstíg.

Fyrrum sambýliskona ákærða kvaðst hafa verið í sambúð með ákærða í apríl og fram til 15. júní 2013. Hafi ákærði á þeim tíma meira og minna búið heima hjá henni. Ef ákærði hafi ekki verið þar hafi hann verið heima hjá móður ákærða. Ekki hafi fyrrum sambýliskonan vitað til þess að ákærði væri með íbúð að Klapparstíg á leigu. Fjárhagslega hafi ákærði ekki staðið sérstaklega vel á þessum tíma. Hafi hann verið að hætta á fasteignasölu og verið við það að ,,detta inn á bætur“.

Niðurstaða:

Ákærða er gefið að sök að hafa laugardaginn 15. júní 2013, að Klapparstíg 13 í Reykjavík, haft í vörslum sínum 67 kannabisplöntur og að hafa um nokkurt skeið fram til þess dags ræktað greindar plöntur. Ákærði neitar sök.

Ákæruvald reisir sönnun í málinu einkum á því að eigandi íbúðarinnar að Klapparstíg hefur staðhæft að ákærði hafi verið með umrædda íbúð á leigu. Hefur eigandinn framvísað leigusamningi því til staðfestingar. Þá kveður eigandinn ákærða hafa greitt leigu fyrir einn mánuð, í reiðufé. Ákærði heldur því fram að hann hafi horfið frá því að leigja íbúðina. Þá synjar hann fyrir að hafa tekið við lyklum að íbúðinni. Loks synjar ákærði fyrir að hafa greitt leigu af íbúðinni.

Við mat á niðurstöðu er til þess að líta að einungis nýtur við staðhæfingar eiganda íbúðarinnar að Klapparstíg um að hann hafi leigt ákærða umrædda íbúð, auk þess sem afrit af húsaleigusamningi liggur fyrir í málinu. Engin staðfesting liggur fyrir um að greidd hafi verið leiga af íbúðinni. Enginn hefur getað stutt þá staðhæfingu eiganda að ákærði hafi tekið við lyklavöldum að íbúðinni. Þá hefur enginn nágranna eiganda að Klapparstíg 13 getað borið um að ákærði hafi verið í íbúðinni á þeim tíma er ræktun fíkniefna fór þar fram. Þegar þessi atriði eru virt þykir slíkur vafi leika á um sekt ákærða að ekki verður hjá því komist að sýkna hann samkvæmt ákæru.

Upptaka fer fram svo sem í dómsorði greinir, en þrátt fyrir sýknu ber að gera upptæk ólögmæt fíkniefni og búnað til fíkniefnagerðar.

Úr ríkissjóði greiðist allur sakarkostnaður, þ.m.t. málsvarnarlaun skipaðs verjanda, að teknu tilliti til virðisaukaskatts, svo sem í dómsorði greinir.

Dómsorð:

Ákærði, A, er sýkn af kröfum ákæruvalds í málinu.

Upptækar eru gerðar til ríkissjóðs 67 kannabisplöntur ásamt 16 gróðurhúsalömpum, 3 síum, 10 straumbreytum og einni viftu, sem lagt var hald á við rannsókn málsins.

Úr ríkissjóði greiðist allur sakarkostnaður, þ.m.t. málsvarnarlaun skipaðs verjanda ákærða, S-kvk-ef Ý-kvk-þgf J-kvk-ef héraðsdómslögmanns, 755.510 krónur.

S-kk-nf S-kk-nf